Haaland og City skal lade opp i USA 
Erling Braut Haaland (23) slår seg sammen med Hollywood-stjerne når Manchester City avslører i hvilke byer de skal lade opp til ny sesong.  John Cena (46) fikk oppmerksomhet da han var avkledd under Oscar-utdelingen nylig. Nå kler han på seg som Erling Braut Haaland i en video som Manchester City og Haaland har delt på Instagram.  Cena er en kjent profesjonell fribryter og skuespiller. Han stiller i parykk med lange lyse lokker. I det som skal være en videosamtale er begge begeistret over nyheten.  – Vi kommer til USA. Vi skal til New York, Chapel Hill, Columbus og Orlando, sier Haaland om sesongoppladningen.  Chapel Hill ligger i Nord-Carolina, mens Columbus er hovedstad i den amerikanske delstaten Ohio. Orlando er en by i Florida, muligens mest kjent for Disneyworld.  Nå er Haaland i Norge for å spille to privatlandskamper. Den første er mot Tsjekkia fredag, mens de møter Slovakia tirsdag. Begge kampene spilles på Ullevaal.  Det er ti runder igjen i Premier League, Manchester City kjemper med Liverpool og Arsenal om ligatittelen.  Martin Ødegaards Arsenal og Liverpool har begge 64 poeng, mens City er ett poeng bak. Alle de tre toppklubbene har sin neste ligakamp 31. mars, da møtes City og Arsenal, mens Liverpool spiller mot Brighton. 
Erling Braut Haaland og Hollywood-stjernen John Cena har lagd en video for Manchester City sammen Der blir det avslørt hvilke amerikanske byer som får klubben på besøk til oppkjøring til ny sesong De fire byene er New York, Chapel Hill, Columbus og Orlando